Súradnice: 42°09′39″S 24°44′31″V﻿ / ﻿42,160871°S 24,742083°V﻿ / 42.160871; 24.742083

**Chrám svätého Ivana Rilského** (bulh. Църква „Свети Иван Рилски" – *Cărkva „Sveti Ivan Rilski"*), známy aj ako **Chrám svätého Jána Rilského** (bulh. Църква „Свети Йоан Рилски" – *Cărkva „Sveti Joan Rilski"*) je pravoslávny chrám v súčasnej podobe zo začiatku 30. rokov 20. storočia ležiaci v severnej časti mesta Plovdiv v Plovdivskej oblasti v južnom Bulharsku.

Lokalita
--------

Budova leží severne od rieky Marica v mestskej štvrti *Kăršijaka* (bulh. квартал „Кършияка" – *kvartal „Kăršijaka"*) na ulici „Vasil Levski" (bulh. улица „Васил Левски") č. 85.

Dejiny a súčasnosť
------------------

Do polovice 19. storočia navštevovali obyvatelia štvrte Kăršijaka, z dôvodu absencie vlastnej väčšej modlitebne, Chrám svätého Demetera v starej časti Plovdivu. V roku 1848 získal plovdivský obchodník Stojan Čalăkov, prezývaný *Golemi Stojan* (bulh. Големи Стоян, doslova *Veľký Stojan*), sultánske povolenie pre výstavbu chrámu v tejto mestskej časti. Zároveň sa stal spoločne so svojím zaťom Dimitrikom Micorom aj sponzorom výstavby. Ďalším významným sponzorom sa stal Aleksănder Exarch (bulh. Александър Екзарх – *Aleksănder Ekzarch*), ktorý v tom čase prebýval v Konštantínopole. Výstavba tejto budovy sa začala ešte v roku 1848 a už v priebehu roku 1849 bola stavba dokončená. Chrám bol následne vysvätený 6. novembra 1849. Božské liturgie v chráme boli od začiatku vedené v cirkevnej slovančine, čomu napomohla aj skutočnosť, že štvrť „Kăršijaka" bola z prevažnej väčšiny obývaná Bulharmi. V roku 1849 bola pri chráme postavená aj budova bulharskej školy, ktorá bola následne otvorená v roku 1850. V rokoch 1864 – 1865 boli steny budovy vyzdobené freskami. V roku 1902 bola pri chráme pristavaná budova zvonice. Chrám bol funkčný do 3. marca 1923, keď ho zachvátil požiar, ktorý budovu kompletne zničil. Z chrámového komplexu ostala stáť len stavba zvonice v chrámovom dvore.

Ešte v roku 1923 sa začalo so zbierkou finančných prostriedkov na výstavbu nového chrámu, ktorá trvala približne dva roky. 19. septembra 1925 položil vtedajší metropolita Maxim základný kameň novej budovy a výstavba sa v tom istom roku začala. Samotné stavebné práce boli dokončené v roku 1929. Dokončený kompletne bol chrám v priebehu rokov 1930 – 1932, kedy sa zhotovili dekorácie a vybudoval interiér budovy. Nový ikonostas a kazateľnica boli zhotovené v roku 1931. V roku 1932 bol vyzdobený pôvodný episkopský trón. Celý chrámový areál bol skompletizovaný ukončením výstavby budovy fary v roku 1935. 15. októbra 1938 bol chrám vysvätený novovymenovaným metropolitom Cyrilom, budúcim bulharským patriarchom. V roku 1948 bol chrám vyzdobený maľbami skupinou umelcov pod vedením profesora Dimităra Giudženova.

V súčasnosti je chrám funkčným farským chrámom Bulharskej pravoslávnej cirkvi a konajú sa v ňom pravidelné božské liturgie. Pri chráme funguje nedeľná škola vierouky.

Charakteristika
---------------

### Prvá budova

Mená staviteľov prvej budovy chrámu nie sú známe. Chrám bol postavený ako priestorná trojloďová pseudobazilika. Oddelene od chrámu sa nachádzala neskôr postavená zvonica, ktorá bola dielom architekta Penča Kojčeva. V chráme sa nachádzal z dreva vyrezávaný ikonostas, ktorého autormi boli s najväčšou pravdepodobnosťou bratia Dimităr a Anton Staniševovi, pričom Dimităr Stanišev bol taktiež autorom episkopského trónu. Steny chrámu boli vyzdobené freskami, ktorých autormi boli Stefan Andonov a Atanas Giudženov z Pazardžiku.

### Súčasná budova

Súčasná budova je vo svojej podobe od roku 1932, kedy bola dokončená. Projekt chrámu je pravdepodobne dielom architekta Pantaleja Cvetkova. Dizajn navrhol architekt Christo Bărnev a výstavba prebehla pod dozorom inžiniera Christa Băčvarova. Chrám je priestorná jednoloďová budova, s naosom v tvare kríža s kupolou a s jednou apsidou. Typovo je podobný chrámu postavenému v meste Părvomaj. Budova je osvetlená veľkým množstvom okien ako aj otvormi v rozmernej hemisférickej kupole. Na západnej strane budovy sa nachádza vonkajší nartex postavený v tvare bulharského písmena „П". Nad nartexom sa vypína veža zvonice. Kupola je hemisférická, rozmerná, zdobená freskami, ktoré zhotovil umelec Charalampi Tačev. Vďaka rozmerom kupole sa pod ňou nachádza takmer celý interiér chrámu. Jediné časti, ktoré nestoja pod kupolou sú oltárna časť, ako aj malá časť naosu s nartexom. Apsida na východnej strane budovy je polkruhového pôdorysu a pomerne veľkých rozmerov. Po bokoch apsidy sú v stene chrámu kamenné pamätné dosky venované obyvateľom štvrte *Kăršijaka*, ktorí zahynuli v prvej balkánskej vojne a v prvej svetovej vojne. Východne od budovy chrámu sa nachádza malý cintorín, kde sú pochovaní niektorí významní predstavitelia farnosti. Pri chráme sa nachádza malá kaplnka.

Ikonostas a kazateľnica v chráme sú dielom rezbára Atanasa Filaretova. Hlavné ikony namaľoval maliar a umelec Kiril Kănčev z Kaloferu. V severnej časti ikonostasu sa nachádza vzácna ikona z roku 1854 zobrazujúca Máriu, ako si hraje s malým Ježišom. Episkopský trón ako aj dvere na oltári pochádzajú z pôvodného chrámu a sú dielom Dimităra Staniševa. Episkopský trón bol nanovo vyzdobený, pričom tieto maľby sú dielom Ivana Toskova. V chráme bol umiestnený pamätný nápis, ktorý hovorí, že chrám bol čiastočne postavený z financií, ktoré pochádzali z fondu na výstavbu a obnovu chrámov po Čirpanskom zemetrasení.

Patrocínium
-----------

Chrám je zasvätený najuctievanejšiemu z bulharských svätcov a patrónovi Bulharska Ivanovi Rilskému.

Chrámové sviatky: 

* 19. október – sviatok ctihodného Ivana Rilského, divotvorcu
* 18. august – sviatok zosnutia ctihodného Ivana Rilského

Zaujímavosti
------------

* Prvý chrám zasvätený Ivanovi Rilskému, ktorý sa nachádzal severne od rieky Marica v štvrti *„Kăršijaka"*, bola údajne malá kaplnka postavená už v 17. storočí. O tejto stavbe za však nezachovali žiadne písomné zmienky a nie je isté, či existovala.
* Profesor Dimităr Giudženov, ktorý viedol proces vymaľovania chrámu v roku 1948, bol synom Atanasa Giudženova, ktorý freskami vymaľoval pôvodný starý chrám, ktorý zhorel v roku 1923.

Galéria
-------

* celkový pohľad na chrám zo severucelkový pohľad na chrám zo severu
* celkový pohľad na chrám z juhucelkový pohľad na chrám z juhu
* pohľad na západnú fasádu chrámupohľad na západnú fasádu chrámu
* pohľad na východnú fasádu chrámu s apsidoupohľad na východnú fasádu chrámu s apsidou
* pohľad na severnú fasádu chrámupohľad na severnú fasádu chrámu
* celkový pohľad na zvonicucelkový pohľad na zvonicu
* pohľad na chrámový nartexpohľad na chrámový nartex
* detailný pohľad na časť severnej fasádydetailný pohľad na časť severnej fasády
* detailný pohľad na kupoludetailný pohľad na kupolu
* detailný pohľad na vrchnú časť zvonicedetailný pohľad na vrchnú časť zvonice
* detailný pohľad na hlavný vchod do chrámudetailný pohľad na hlavný vchod do chrámu
* detailný pohľad na bočný vchod do chrámudetailný pohľad na bočný vchod do chrámu
* detailný pohľad na okna v južnej fasáde chrámudetailný pohľad na okna v južnej fasáde chrámu
* pamätná doska venovaná obyvateľom štvrte Kăršijaka, ktorí zahynuli v prvej balkánskej vojne a v prvej svetovej vojnepamätná doska venovaná obyvateľom štvrte *Kăršijaka*, ktorí zahynuli v prvej balkánskej vojne a v prvej svetovej vojne
* druhá pamätná doska venovaná obyvateľom štvrte Kăršijaka, ktorí zahynuli v prvej balkánskej vojne a v prvej svetovej vojnedruhá pamätná doska venovaná obyvateľom štvrte *Kăršijaka*, ktorí zahynuli v prvej balkánskej vojne a v prvej svetovej vojne

Referencie
----------

1. 1 2 3 4 5 6 7 8 9 10 11 12  KOEVA Margarita; JOKIMOV, Petăr; STOILOVA, Ľubinka. 2000 godini christijanstvo - Pravoslavni chramove po bălgarskite zemi. Sofia : Akademično izdatelstvo "Prof. Marin Drinov". 2002. 540 s. ISBN 9544308792. S. 500. (po bulharsky)
2. 1 2 3 4 5 6 7 8 9 10  RAJČEVSKI, Georgi, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 436. (po bulharsky)
3. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30  PIŽEV, Aleksandăr; LINKOV, Krasimir. Orthodox Churches in Plovdiv. Plovdiv : Lettera. 2004. 152 s. ISBN 9545165243. S. 125 – 130. (po anglicky)
4. 1 2 3 4 5 6 7 8  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 32. (po bulharsky)
5. 1 2  hramove.bg
6. 1 2 3 4 5  podtepeto.com
7. 1 2 3  PIŽEV, Aleksandăr; LINKOV, Krasimir. Orthodox Churches in Plovdiv. Plovdiv : Lettera. 2004. 152 s. ISBN 9545165243. S. 142. (po anglicky)
8. 1 2 3 4 5 6 7 8 9 10 11 12  plovdivskamitropolia.bg
9. ↑  www.plovdivskamitropolia.bg

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám svätého Ivana Rilského (Plovdiv)**